บลจ.กสิกรไทยจ่ายปันผล3กองทุนกว่า171 ล้าน
บลจ.กสิกรไทย จ่ายเงินปันผลกองทุนหุ้น-ผสม-อีทีเอฟตราสารหนี้ มูลค่ารวม 171 ล้านบาท ผู้ลงทุนยิ้มรับเงินเข้ากระเป๋า 25 มิ.ย.นี้
2 มิ.ย. 2553

บลจ.กสิกรไทย จ่ายเงินปันผลกองทุนหุ้น-ผสม-อีทีเอฟตราสารหนี้ มูลค่ารวม 171 ล้านบาท ผู้ลงทุนยิ้มรับเงินเข้ากระเป๋า 25 มิ.ย.นี้
น.ส.ยุพาวดี ตู้จินดา ผู้ช่วยกรรมการผู้จัดการ บริษัทหลักทรัพย์จัดการกองทุน กสิกรไทย จำกัด เปิดเผยว่า บริษัทเตรียมจ่ายเงินปันผลกองทุนรวมภายใต้การจัดการของบริษัท จำนวน 3 กองทุน สำหรับผลการดำเนินงานตั้งแต่วันที่ 1 ธันวาคม 2552 ถึงวันที่ 31 พฤษภาคม 2553 ได้แก่ กองทุนเปิดรวงข้าว 3 จ่ายปันผลในอัตรา 0.38 บาทต่อหน่วย กองทุนเปิดรวงข้าวทุนวิภาค จ่ายปันผลในอัตรา 0.40 บาทต่อหน่วย และกองทุนเปิดดัชนีพันธบัตรไทยเอบีเอฟ ในอัตรา 24 บาทต่อหน่วย โดยมีกำหนดจ่ายเงินปันผลในวันที่ 25 มิถุนายน 2553 ให้กับผู้ถือหน่วยลงทุนในกองทุนดังกล่าวที่มีชื่อในสมุดทะเบียนเวลา 8.00 น.ของวันที่ 31 พฤษภาคม 2553
“การจ่ายปันผลในครั้งนี้ คิดเป็นมูลค่ารวมถึง 171 ล้านบาท ซึ่งแสดงให้เห็นว่าบริษัทสามารถรักษามาตรฐานในการบริหารกองทุนให้มีผลการดำเนินงานอยู่ในระดับที่ดี และมีการจ่ายปันผลที่สม่ำเสมอมาตลอดระยะเวลากว่า 17 ปี แม้ว่าบรรยากาศการลงทุนจะมีความผันผวนอยู่มากก็ตาม”น.ส.ยุพาวดี กล่าว
สำหรับกองทุนเปิดรวงข้าว 3 ซึ่งเป็นกองทุนรวมตราสารแห่งทุน จ่ายปันผลไปแล้วถึง 16 ครั้ง ตั้งแต่จัดตั้งกองทุนในปี 2536 รวมเป็นมูลค่าเงินปันผล 6.3300 บาทต่อหน่วย กองทุนเปิดรวงข้าวทุนวิภาค ซึ่งเป็นกองทุนผสมแบบกำหนดสัดส่วนการลงทุนในหุ้นไม่เกินร้อยละ 65 จ่ายปันผลไปแล้วถึง 15 ครั้ง ตั้งแต่จัดตั้งกองทุนในปี 2538 รวมเป็นมูลค่าเงินปันผล 6.3300 บาทต่อหน่วย และกองทุนเปิดดัชนีพันธบัตรไทยเอบีเอฟ ซึ่งเป็นกองทุนอีทีเอฟซึ่งลงทุนในตราสารแห่งหนี้ จ่ายปันผลไปแล้ว 8 ครั้ง ตั้งแต่จัดตั้งกองทุนในปี 2549 รวมเป็นมูลค่าเงินปันผล 153.6000 บาทต่อหน่วย